KOMMISSIONENS BESLUTNING af 4. marts 1998 om bemyndigelse af medlemsstaterne til midlertidigt at tillade handel med vegetativt formeringsmateriale af vin, der ikke opfylder kravene i Rådets direktiv 68/193/EØF (98/200/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 68/193/EØF af 9. april 1968 om handel med vegetativt formeringsmateriale af vin (1), senest ændret ved akten vedrørende Østrigs, Finlands og Sveriges tiltrædelse, særlig artikel 14,

under henvisning til anmodning fra Østrig, og

ud fra følgende betragtninger:

I EF og navnlig i Østrig har produktionen af visse vegetative formeringsmaterialer af vin, der opfylder kravene i direktiv 68/193/EØF, været utilstrækkelig i 1997, således at den ikke kan tilfredsstille efterspørgslen i dette land;

det er umuligt at dække behovet tilfredsstillende med materiale, der opfylder alle krav i nævnte direktiv;

Østrig bør derfor i en periode, der udløber den 31. marts 1998, bemyndiges til at tillade handel med materiale af en kategori, som er undergivet mindre strenge krav;

desuden bør andre medlemsstater, som er i stand til at forsyne Østrig med sådant materiale, bemyndiges til at tillade handel hermed i dette øjemed;

tilladelsen må kun benyttes i overensstemmelse med plantesundhedsbetingelserne og kravene i Rådets direktiv 77/93/EØF (2), senest ændret ved direktiv 98/2/EF (3), og navnlig i Kommissionens beslutning 98/201/EF af 4. marts 1998 om bemyndigelse af medlemsstaterne til i særlige tilfælde at indrømme undtagelser fra visse bestemmelser i Rådets direktiv 77/93/EØF for planter af Vitis L., dog ikke frugter, med oprindelse i Ungarn eller Rumænien (4);

de i denne beslutning fastsatte foranstaltninger er i overensstemmelse med udtalelse fra Den Stående Komité for Frø og Plantemateriale henhørende under Landbrug, Havebrug og Skovbrug -

VEDTAGET FØLGENDE BESLUTNING:

Artikel 1

1. Østrig bemyndiges til indtil den 31. marts 1998 at tillade handel på sit område med højst 1 500 000 grundstammestiklinger af sorterne 5BB eller 5C, som er høstet i Ungarn eller Rumænien, og som ikke opfylder kravene i direktiv 68/193/EØF med hensyn til certificering og kontrol af standardformeringsmateriale, under forudsætning af:

a) at kravene og betingelserne i beslutning 98/201/EF om bemyndigelse af medlemsstaterne til i særlige tilfælde at indrømme undtagelser fra visse bestemmelser i direktiv 77/93/EØF for planter af Virtis L., dog ikke frugter, med oprindelse i Ungarn eller Rumænien er opfyldt

b) at den officielle etiket er brun og bærer påskriften »mindre strenge krav«.

2. Østrig bemyndiges til at tillade handel på sit område med grundstammer, som er produceret i EF af de ovennævnte grundstammestiklinger, forudsat at den officielle etiket skal være brun og bære påskriften »mindre strenge krav«.

Artikel 2

De øvrige medlemsstater bemyndiges til på de i artikel 1 fastsatte betingelser og til de af ansøgermedlemsstaten påtænkte formål at tillade handel på deres område med materiale, for hvilket handel tillades i medfør af denne beslutning.

Artikel 3

Medlemsstaterne giver straks Kommissionen og de øvrige medlemsstater meddelelse om, hvor store mængder formeringsmateriale, der er tilladt bragt i handelen på deres område i medfør af denne beslutning.

Artikel 4

Denne beslutning er rettet til medlemsstaterne.

Udfærdiget i Bruxelles, den 4. marts 1998.

På Kommissionens vegne

Franz FISCHLER

Medlem af Kommissionen

(1) EFT L 93 af 17. 4. 1968, s. 15.

(2) EFT L 26 af 31. 1. 1977, s. 20.

(3) EFT L 15 af 21. 1. 1998, s. 34.

(4) Se side 39 i denne Tidende.